
[image: ]Rapla maakonna Orgita-Haimre dolokivimaardla registrikande muutmine
OÜ Inseneribüroo STEIGER esitas Eesti Geoloogiateenistusele Orgita VII uuringuruumi piiresse ja lähiümbrusesse jääva dolokivi ja lubjakivi aktiivse ning passiivse tarbevaru arvele võtmise aruande „Orgita-Haimre dolokivimaardla Orgita VII uuringuruumi geoloogilise uuringu aruanne (varu seisuga 01.09.2026)“ (registreeritud 30.09.2026 nr-ga 13-2/26-1504; edaspidi aruanne). Materjale on parandatud 22.10.2026 kirjaga (registreeritud 22.10.2026 nr-ga 13-2/26-1623).

Aruanne on koostatud geoloogilise uuringu tulemuste põhjal. Keskkonnaamet on andnud 22.04.2026 korraldusega nr DM-135129-13 välja geoloogilise uuringu loa nr L.MU/526440. 

Maavaravaru on arvutatud plokkides 19, 20, 21, 22, 23, 24, 25, 26 ja 27 mis paiknevad Rapla maakonnas Märjamaa vallas Orgita külas katastriüksustel Märjamaa metskond 117 (katastritunnus 50201:001:1223), Märjamaa metskond 85 (katastritunnus 50201:001:1091) ja Dolokivikarjääri (katastritunnus 50402:001:0182). Aruandes moodustatud plokid asuvad osaliselt Orgita VII uuringuruumi piires.

Maavaravaru on juba arvele võetud plokis 6. Uute plokkide moodustamisel vähenevad olemasoleva ploki 6 pindala ja varu kogused. Allesjääva 6 ploki pindala on 559,99 ha ja varu maht 59114 tuh m3.

Geoloogiline uuring on läbi viidud lähtudes keskkonnaministri 17.12.2018 määruse nr 52 „Üldgeoloogilise uurimistöö ning maavara geoloogilise uuringu kord ja nõuded ning nõuded fosforiidi, metallitoorme, põlevkivi, aluskorra ehituskivi, järvelubja, järvemuda, meremuda, kruusa, liiva, lubjakivi, dolokivi, savi ja turba omaduste kohta maavarana arvelevõtmiseks“ (edaspidi määrus nr 52) nõuetest. Uuritud maavara liigitus täitedolokiviks (plokid 19, 21 ja 24), täitelubjakiviks (plokid 22 ja 27) ja madalamargiliseks ehituslubjakiviks (plokid 20, 23, 25 ja 26). 

Eesti Geoloogiateenistus on aruande läbi vaadanud ning nõustub muutma aruande alusel maavarade registri kandeid.

Maapõueseaduse § 21 lõigete 1 ja 2 ning § 23 lõigete 2, 3 ja 7, määrus nr 52 § 45 lõike 2, keskkonnaministri 08.06.2022 määruse nr 25 „Maavarade registri asutamine ja andmekogu pidamise põhimäärus“ §-de 3 ja 7 ning § 9 lõike 1 punkti 1, kliimaministri 14.12.2024 käskkirja nr 1-2/24/507 „Volitus Eesti Geoloogiateenistusele maapõue seisundit ja kasutamist mõjutavaks tegevuseks loa andmiseks ja planeeringute kooskõlastamiseks“ ning majandus- ja taristuministri 10.03.2022 käskkirja nr 46 „Eesti Geoloogiateenistuse põhimäärus“ § 9 ja § 11 lg 7 alusel:
 
1. Otsustan muuta OÜ Inseneribüroo STEIGER koostatud aruande alusel seisuga 01.09.2026 maavarade registris Orgita-Haimre dolokivimamaardla registrikannet ja kinnitada aruandes esitatud piirides varu järgmiselt: 
1.1. täitedolokivi aktiivne tarbevaru pindalal 0,43 ha – 6 tuh m³ (aruandes 19 plokk),
1.2. madalamargilise ehituslubjakivi aktiivne tarbevaru pindalal 0,43 ha – 10 tuh m3 (aruandes 20 plokk),
1.3. täitedolokivi aktiivne tarbevaru pindalal 9,27 ha – 167 tuh m3 (aruandes 21 plokk),
1.4. täitelubjakivi aktiivne tarbevaru pindalal 9,27 ha – 666 tuh m3 (sh veealune varu 394 tuh m3, aruandes 22 plokk),
1.5. madalamargilise ehituslubjakivi aktiivne tarbevaru pindalal 2,46 ha – 197 tuh m3 (sh veealune varu 114 tuh m3, aruandes 23 plokk),
1.6. täitedolokivi passiivne tarbevaru pindalal 2,82 ha – 50 tuh m3 (aruandes 24 plokk),
1.7. madalamargilise ehituslubjakivi passiivne tarbevaru pindalal 2,47 ha – 187 tuh m3 (sh veealune varu 114 tuh m3, aruandes 25 plokk),
1.8. madalamargilise ehituslubjakivi passiivne tarbevaru pindalal 1,41 ha – 26 tuh m3 (aruandes 26 plokk),
1.9. täitelubjakivi passiivne tarbevaru pindalal 1,41 ha – 96 tuh m3 (sh veealune varu 60 tuh m3, aruandes 27 plokk). 

2. Viia registrisse (registrikaart nr 153) kande muudatus vastavalt korralduse punktile 1. 

3. Korraldus teha teatavaks OÜ-le Inseneribüroo STEIGER, Limestone factories of Estonia OÜ-le, Keskkonnaametile ja Märjamaa Vallavalitsusele.

Korralduse peale on võimalik esitada vaie Eesti Geoloogiateenistusele haldusmenetluse seaduses sätestatud tähtajal, tingimustel ja korras või kaebus halduskohtusse halduskohtumenetluse seadustikus sätestatud tähtajal, tingimustel ja korras.



(allkirjastatud digitaalselt)
Sirli Sipp Kulli
Direktor

